钦定古今图书集成/方舆汇编/职方典/第1252卷 > 《祝融峰观日出赋》顾璘
## 钦定古今图书集成/方舆汇编/职方典/第1252卷 > 《祝融峰观日出赋》顾璘

维南衡之崇岳，标祝融之危峰，下蟠据乎厚地，上峻
极于苍穹。匪丈引之可度，尽它山其难比隆；睇四极
而无蔽，又何限乎寰中。观其嵚崎崒嵂，直上莫止；扪
历参并，靡高弗至。蹑浮履，跻帝居，或指足踠汗懊，不
敢俯视，何其高也。若迺斗柄既仄，启明未升；漏刻已
尽，荒鸡甫鸣，天苍苍其一色，泯万动犹无声，谓日出
“其可观”，乃跂望于高亭。尔其游氛且凝，灏气欲豁，万
里乍起，沕沕穆穆。眷彼阳轮，尚尔渊汨，冥迷辽漠，恍
不可度。少焉，光景上烛，高汉舒白，如火将炎，大暗微
晰。群望方勤，目不移盼，积霭倏裂，闪烁惊电，骇指失
叫。乍见一线，漂沈摇曳，涌出波面。烛龙外赤，凫卵中
黄，《上音下》暗，半吐半藏，依微滉瀁，如“觌海色，水火交
争，良久乃脱。于是金乌高举，若木影离。羲和叱驭，八
表驰晖。所可疑者，视扶桑于咫尺，东旷望而无穷；日
迟天于一度，何寰周之莫同。参浑仪于宣夜，犹想像
其若懵。大哉天之为天也，固致诘而难终。